Papersnake/gushiwen huggingface dataset:
挽楼文昌母安康太夫人汪氏 其一
孙应时（宋代）

中外三孤贵，康宁百岁期。荣于列女传，美矣二南诗。

蝉蜕无馀恋，龙渊有合时。十经汤沐赐，风木更须悲。
湘南楼落成和林书记韵
李曾伯（宋代）

乐郊从昔推南州，今控西鄙犹心喉。
碧墟境界富登览，前贤故址存风流。
斯楼枕江屹雉堞，俯瞰寒碧潜蟠虯。
夕佳朝爽在几席，岸巾拄笏供遨头。
迩年胡雏肆狙伺，南北不间风马牛。
经营墉壑备亭障，旗鼓欢亮雄谯楼。
岿然东壁乃头角，适与壤会将谁修。
斯何时也事斯役，或者食肉非良谋。
缅怀昨梦阅十载，不谓白首重来游。
虽然左腹证日急，类舍剑栈窥江油。
视兹罅漏弗补葺，毋乃閒暇忘绸缪。
梓人余力建重屋，吾意正岂舒吾眸。
三湘百粤类砥柱，金城頟頟江浮浮。
黄茅薰炙鸢堕水，不费矢镞空群酋。
畴其载笔纪崖右，落成且也陈觥筹。
筑惟甲戌继费誓，城沂亦倣书春秋。
吾皇神武光四表，自此丑类岂复能虔刘。
佳或此诗幕中彦，孤凰一鸣惊群啾。
带篸梅雪久绝响，眼前有景君兼收。
谩搜枯腹欲貂续，祗觉颜汗包骍羞。
留别罗学古员外并解佩剑赠之
杨士奇（明代）

紫塞西风九月秋，千官祗从六龙游。故人邂逅能青眼，老我驱驰已白头。

马上拥貂晨共发，尊前烧蜡暮相留。关城又是分襟处，解赠吴钩慰别愁。
和何靖山人海棠
文同（宋代）

为爱香苞照地红，倚栏终日对芳丛。
夜深忽忆高枝好，把酒更来明月中。
闲居自题，戏招宿客
白居易（唐代）

水畔竹林边，闲居二十年。健常携酒出，病即掩门眠。

解绶收朝携，褰裳出野船。屏除身外物，摆落世间缘。

报曙窗何早，知秋簟最先。微风深树里，斜日小楼前。

渠口添新石，篱根写乱泉。欲招同宿客，谁解爱潺湲。
西溪冬夜
曾协（宋代）

并堤松柏与云齐，月夜青山一望低。山鸟不惊人迹绝，步随流水到前溪。
吐蕃党舍人临刑
浑惟明（唐代）

生死谁能免，嗟君最可怜。幼男犹在抱，老母未终年。

为复冥徒任，为当命合然。设将泉下事，时向梦中传。
绝句二首 其一
释法具（宋代）

鹤鸣九皋秋夜永，纸帐芙蕖卧灯影。九州之外更九州，谁解摩心发深省。
景二席上谈罗浮名胜
薛始亨（明代）

夫子谈山水，四筵倾耳听。况复扶藜杖，当年采茯苓。

披衣谢逋客，长啸入青冥。今夕人间月，梅花笑独醒。
梨花
晁说之（宋代）

春到梨花意更长，好将素质殿红芳。
若为寄与江南客，枉是杨梅忆庚郎。
金莲出玉华 赠胡先生
王丹桂（金朝）

子林苗裔。谈论清高超众异。夙骨灵肌。半貌堂堂出世奇。身崇三教。敬释尊儒行大道。暗养仙胎。行看白莲火里开。
书闽郡照磨江右曾公秩满之京便道省亲卷
王恭（明代）

欲赋莱衣未有期，且将簪弁恋明时。三年考满孤琴在，千里宁亲一鹤随。

建水暮帆钟杳杳，楚城寒雁树离离。过家暂醉西江酒，莫遣都门疋马迟。
送张中正先生归庐陵
苏颂（宋代）

白首师儒学愈专，未应褐博缨鲜。
离群旧友青云上，负笈诸生绛帐前。
京洛风尘销客袂，江湖春色趁归船。
飘然无复羁名累，道信乡闾足谓贤。
寄岳州李外郎远
温庭筠（唐代）

含蘋不语坐持颐，天远楼高宋玉悲。湖上残棋人散后，

岳阳微玉鸟来迟。早梅犹得回歌扇，春水还应理钓丝。

独有袁宏正憔悴，一樽惆怅落花时。
行香子·过七里濑
苏轼（宋代）

一叶舟轻，双桨鸿惊。水天清、影湛波平。鱼翻藻鉴，鹭点烟汀。过沙溪急，霜溪冷，月溪明。
重重似画，曲曲如屏。算当年、虚老严陵。君臣一梦，今古空名。但远山长，云山乱，晓山青。
真州东园
梅尧臣（宋代）

国赋有常计，计者岂不贤。
日夜疲精神，自鉴膏火前。
新春力有疲，锄荒东相偏。
垒土以起榭，掘沼以秧莲。
竹柏为冬荣，桃李为春妍。
役使吴楚艘，来泊常流连。
下江忘其险，入漕忘其邅。
许公作此意，吾亦见其权。
不独利於己，愿书棠树篇。
和杨公济钱塘西湖百题 其九十六 南屏山
郭祥正（宋代）

真山返如假，叠径入云屏。不借湖光洗，朝朝泼黛青。
柬陈行之
戴鉴（清代）

潦倒成何事，支离笑此身。养尊惟有懒，医俗莫如贫。

对雪思佳酿，探梅爱早春。谷寒吹暖律，难变白头新。
食桃
孔平仲（宋代）

剪彼十围木，架此百尺梁。十围不加大，百尺不加长。

胡为被锦绣，空尔饰文章。根断肤已剥，至朽不复昌。

食桃弃其核，下与粪坏藏。雨露之所濡，发生乃微芒。

回首枝干大，冉冉出我墙。开花又结子，意态何煌煌。
雨中懒困
杨万里（宋代）

城头欲上苦新泥，暖气薰人软欲痴。
睡又不成行不是，强来看打洛神碑。
次韵张匡山使君郡斋对雨效韦苏州体
李处权（宋代）

坐啸凝香雾，卷帘松竹青。
新霜戒微寒，远日朝霞頳。
过午时云族，其濛见初零。
萧萧打叶响，沥沥依檐声。
幽鸟故格磔，寒蜂自竛竮。
棕君曲江裔，句含万古情。
端知意有在，复契心所冥。
至哉蒙庄言，为善无近名。
天弢久已解，世网讵可撄。
寄谢夸毗子，胡然事蝇营。
赴贵池临别呈景清兄
韩淲（宋代）

试吏齐山敢作难，相看风雪去途殚。客情已觉自无绪，子职不途谁问安。

亲老岂禁成远别，我思只合且团栾。三年愿得各强健，赢得归来满室欢。
新春感怀五首
薛嵎（宋代）

新种黄精助晚粮，生涯小小拙何妨。
春风吹鬓不重绿，白日笑人长自忙。
读邵尧夫诗
辛弃疾（宋代）

饮酒已输陶靖节，作诗犹爱邵尧夫。
若论老子胸中事，除却溪山一事无。
城东废园四章 其二
姚燮（清代）

玉笋拥仙班，春灯十二鬟。露樽传柳出，风笛送莺还。

文采当年耀，豪华信未患。如何池上月，不照旧时颜。
琴铭
王庭圭（宋代）

桐生高冈，斧出月窟。斲而成器，神藏鬼没。此一物也，与宝剑相携于卢溪之上，三者皆天下之英物。
人皆以贫忧
姚勉（宋代）

人皆以贫忧，君子独能乐。
中心贱荣利，外物甘寂寞。
富贵如春花，时去易凋落。
不如一箪瓢，可以长处约。
初至西湖记
袁宏道（明代）

从武林门而西，望保叔塔突兀层崖中，则已心飞湖上也。午刻入昭庆，茶毕，即棹小舟入湖。山色如娥，花光如颊，温风如酒，波纹如绫；才一举头，已不觉目酣神醉，此时欲下一语描写不得，大约如东阿王梦中初遇洛神时也。余游西湖始此，时万历丁酉二月十四日也。

晚同子公渡净寺，觅阿宾旧住僧房。取道由六桥、岳坟、石径塘而归。草草领略，未及遍赏。次早得陶石篑帖子，至十九日，石篑兄弟同学佛人王静虚至，湖山好友，一时凑集矣。
次韵王长源饮垂丝海棠花下
陈渊（宋代）

寇盗纵横已十春，今年花下得微曛。应怜万木灰薪槱，喜见奇葩脱斧斤。

遣将几人非鞅鞅，覆盟今日尚棼棼。凭君为国施长策，莫恋垂丝鄙献芹。
组以时果供馈予以酒为报
张舜民（宋代）

馑岁无时果，秦人餍草茶。
开奁惊见李，对客喜浮瓜。
为乏琼瑶报，聊称旨酒嘉。
中郎不忧老，有女可传家。
頔上人持莹萝月五诗见示因走笔和韵聊禦睡魔 其四
郑清之（宋代）

三更日出行千里，百尺竿危到几回。遮莫分身兜率去，听从路滑石头来。
安抚徽猷郎中召欲东赋诗见志乃以得归闲退为
陈元晋（宋代）

聱叟挥车倦且归，钓游旧处足娱嬉。
客怀自分三宜去，世事那无一可为。
书日高眠甘茗乳，秋风清饮饱莼丝。
何当为背奚奴锦，收拾潭州归后诗。
赠致远 其三
周孚（宋代）

小柳志超逸，病毛才崛奇。俱为一抔土，但有百篇诗。

漠漠江山静，匆匆岁月移。黄尘没马首，赖子一伸眉。
戏明豫
邹浩（宋代）

西幕情真庭驻云，东幕心机门闭春。无端幽梦落蛇虺，漏泄风光来近邻。
水龙吟 其一 寄兴
张矩（宋代）

暮天丝雨轻寒，二分春色看看过。梅花谢了，苍苔万点，香残粉污。

犹喜墙头，一枝娇袅，杏腮微露。算几回逗晓，朱阑独倚，悄只怕、东风大。

浮世名缰利锁。这区区、要须识破。沧波夜月，翠微云树，依然还我。

重结鸥盟，细听莺语，自歌自和。问黄沙飞镞，红尘走马，又还知么。
予行为魏仓监门忽得前监仓官诗人江南彭少逸诗因次韵时彭以遗火失官 其二
王安中（宋代）

庙堂鼎实待盐梅，幕府千金政筑台。孟子劝人萧傅作，抱关不必是凡才。
猎客
司马扎（唐代）

五陵射雕客，走马占春光。
下马青楼前，华裾独煌煌。
自言家咸京，世族如金张。
击钟传鼎食，尔来八十强。
朱门争先开，车轮满路傍。
娥娥燕赵人，珠箔闭高堂。
清歌杂妙舞，临欢度曲长。
朝游园花新，夜宴池月凉。
更以驰骤多，意气事强梁。
君王正年少，终日在长杨。
偈颂一百二十三首 其四十七
释崇岳（宋代）

今朝正月半，举个旧公案。一灯百千灯，千人万人看。

百草头边，威音那畔。相逢若是个中人，终不随他光影转。
至燕城第九十八
文天祥（宋代）

百年不敢料，先后无丑好。
绝境与谁同，飘泊南庭老。
过明故宫
倪钊（清代）

五龙桥北旧故宫，禾黍离离夕照中。阶下御沟沟下水，年年呜咽向东风。
酒家逢徐逸人
刘弇（宋代）

咙唿马子踏落花，落花尽头逢酒家。酒翁破颜迎墨客，五云冰浆发青帕。

丹丘羽人笑揖我，饷我碧海云琅芽。食之奇光袭两腋，小哉天地自幕席。

眼底不辨骊与騧，冷风时能借一快，便欲搴芝淩紫霞。

且唱蹋铜污，莫歌白浮鸠。跃沫寄颓年，阴阴驰四驺。

云璈驾阆风，兹约竟悠悠。却忆东皋醉乡记，翻笑三闾非所忧。

安得乌孙青田核，下变春江万斛流。
华容十咏为毛同府赋 其十 驿路松风
史鉴（明代）

驿路长松树，风来作万呺。龙吟翻翠盖，凤舞奏琅璈。

列陈初严鼓，连营乍竖旄。犹疑宋飞将，水上战方鏖。
和许表民湔江驿四题
李新（宋代）

吹来槐荚细，过去杜鹃悲。
惯客久无念，送春閒有诗。
念奴娇·桂魄澄辉
窃杯女子（宋代）

桂魄澄辉，禁城内、万盏花灯罗列。无限佳人穿绣径，几多妖艳奇绝。凤烛交光，银灯相射，奏箫韶初歇。鸣鞘响处，万民瞻仰宫阙。妾自闺门给假，与夫携手，共赏元宵节。误到玉皇金殿砌，赐酒金杯满设。量窄从来，红凝粉面，尊见无凭说。假王金盏，免公婆责罚臣妾。
忆王孙
钱贞嘉（清代）

淡烟冲雾掠蜻蜓。秋渚潮回沙面平。一曲渔歌月满罾，水荭青，风落残红补断萍。
游虞山韶音洞
吴光（宋代）

探奇寻古峤，巘窦临清濑。空谷响易奔，万窃感竽籁。

苔藓映崩壁，竹柏翳丛荟。冬夏鸣瑟商，昏旦变明霭。

眷邈苍梧巡，逶迟翠华迈。骖虬纷𡾰嵼，羽斿森晻蔼。

揽袂南熏亭，天风动衣带。月皓清湘流，云空九疑外。

抗缅千载前，踌躇发深概。
准提阁
释今白（明代）

高枕孤峰清梦馀，风光依旧满西湖。云霞舒卷自朝夕，山水参差谁画图。

晴日镜中浮百雉，春烟桥外染千株。人间好景知何限，才入闲僧眼便殊。
彦国通判终州
梅尧臣（宋代）

结交时未久，情亲心已照。
氛埃外自遣，风月还同调。
复与任浮沈，未尝趋近要。
以此虽处贫，宁防俗者诮。
今将辞我去，尽日来谈笑。
穷巷敞茅茨，高言出廊庙。
且作朱韍行，聊能发光耀。
当亦就铜墨，远之江海徼。
山郭寂无喧，云川不妨钓。
所嗟胡越人，千里烦登眺。
寄生草·无我原非你
曹雪芹（清代）

无我原非你，
从他不解伊。
肆行无碍凭来去。
茫茫着甚悲愁喜？
纷纷说甚亲疏密。
从前碌碌却因何，
到如今，
回头试想真无趣！
子贤和韵见酬次答之
欧阳澈（宋代）

诗名浪得在卢前，器识惭非叔度贤。捉月笑他吟采石，凌云端欲赋甘泉。

发硎喜淬冲牛剑，启齿羞谈使鬼钱。平世未应徒尔耳，行藏终与古人肩。
过齐宣故陵
宋书升（清代）

封畔垦耕绿不匀，田齐雄焰化飞磷。芘芣花发髑髅孔，葛蔂苗缠屃屃身。

日暮讴吟愁牧竖，劫馀钟鼎窜风尘。如何不及于陵子，寸冢于今尚姓陈。
记正月二十五日西湖之游十五首
方回（元代）

炎炎赫赫忽荒寒，败瓦颓墙百顷宽。
谁识旧朝大丞相，手携红妓倚阑干。
次钱性方六十自寿韵二首 其二
曹家达（清代）

乱来无定等奇峰，劫烬灰销见此翁。万里烽烟腾海表，十年车驾返秦中。

少惊邺下鸣山鼓，老觏元康出涕钟。统计朝元身历四，羡君垂暮不龙钟。
山石
韩愈（唐代）

山石荦确行径微，黄昏到寺蝙蝠飞。
升堂坐阶新雨足，芭蕉叶大栀子肥。
僧言古壁佛画好，以火来照所见稀。
铺床拂席置羹饭，疏粝亦足饱我饥。
夜深静卧百虫绝，清月出岭光入扉。
天明独去无道路，出入高下穷烟霏。
山红涧碧纷烂漫，时见松枥皆十围。
当流赤足踏涧石，水声激激风吹衣。
人生如此自可乐，岂必局束为人鞿？(鞿 一作：靰)
嗟哉吾党二三子，安得至老不更归。
悼亡二十五首 其二十四
江源（明代）

悠悠生死别经年，旅馆寒灯独不眠。

心折此时无一寸，三春行乐在谁边。
慈明禅师真赞
释德洪（宋代）

缘生诸法名体绝，如空字身水鱼迹。是无相门缘寂宗，一切智智差别海。

公于是中如法船，汎然出没无所畏。使诸游者心泰定，种种惊怖成虚空。

平生神兵双不借，玄机不动万象惊。而公宴坐不言中，诸有求心如古井。

钝根阿师终听莹，法味迷醉如惺惺。矍然奋迅为一戏，句里明人揳出揳。

紫金锁骨眠空山，吁嗟音容不可觌。当知其声如雷霆，稽首慈明常出现。
赏雨
吴敦常（清代）

密云天外正漫漫，好雨开门独自看。润到琴书心亦爽，凉生枕簟梦俱安。

珠跳喜对荷千柄，戟注欣觇竹万竿。却羡司空茅屋里，买春不放玉壶乾。
雨后忆龙翔寺
薛季宣（宋代）

好溪东赴海门秋，中有禅居涌碧流。潮信往来双别屿，世缘生碧几浮沤。

菱歌面面来渔鼓，灯火层层到客舟。何事瓜期外留滞，短窗斜雨不堪愁。
句
陈彦敏（宋代）

方离岭海逾千里，才出潇湘第一州。
论诗绝句三十首 其十六
赵清瑞（清代）

香山耽禅悦，万斛洗情尘。如何说花鸟，转在木石人。
寄二林
舒岳祥（宋代）

等闲诗句无题目，忆著二林新意生。
月皎皎时猿一个，风冷冷处竹千茎。
春花不及寒花耐，山鸟何如水鸟清。
欲放诗瓢沧海渺，不如飞雁入鄞城。
汴舟早行二首 其一
韦骧（宋代）

隐约短窗明，呕哑两橹声。晓寒衾外觉，乡梦枕中惊。

心喜亲闱近，身从宦路轻。男儿棺未盖，安可叹虚生。
寄贞居张儒仙
郑元祐（元代）

露冷玄洲草木疏，砚泉分得涧循除。钩题石记脩人表，笔削山经作志书。

丹鼎晓温松节酒，茗瓯春点菊苗菹。残骸若有登真分，亦欲西游候羽车。
岁尽应令诗
庾肩吾（南北朝）

岁序已云殚，春心不自安。聊开柏叶酒，试奠五辛盘。

金箔图神燕，朱泥却鬼丸。梅花应可折，倩为雪中看。
绿缛亭
弘历（清代）

霜间万叶丹，松下一亭绿。往往动天籁，绝胜戛哀玉。

长烟敛寒空，因之畅遐瞩。
和吴拭暑雪轩
周焘（宋代）

崇台穷石照，气味乐偷间。
南陆朱明驭，西阑白雪山。
茶瓯回舌本，尘尾落谈间。
欲缀风烟句，弥高不可攀。
感秋杂兴十解 其二
周密（宋代）

千山脱木瘦，四壁号虫瘖。每于动静间，窥见天地心。

水落泽国秋，荐稻登川禽。一醉吾事毕，毋作呜呜吟。
秋日四首
宋祁（宋代）

秋气飒然爽，宴居差有情。
蝇休几案洁，蝉罢亭皋清。
溪水照心碧，云山刮眼明。
其如岁云晏，天地莽峥嵘。
次韵酬亨父见寄
吕南公（宋代）

醉墨淋漓诗屡酬，浮蛆上下酒新篘。人生有此自可乐，世事无穷何足忧。

端是览辉同鸑鷟，不应专宿效夫不。嗟予久负思山兴，空得公诗展复讴。
春日偕女伴欧琼芝李弱仙邓羽卿过白衣庵 其一
张乔（唐代）

结伴寻芳破碧烟，款关何必为参禅。空门亦有春来意，种得桃花照玉泉。
移病还台凡阅半岁乃愈始到家园视园夫治畦植花因成自叹二首 其二
宋祁（宋代）

卧治无功赐告回，骤叨鸣履上中台。壶公天壤非真死，蒙叟轩中是傥来。

经灌早蔬扶陇出，失刊园蕊犯檐开。此身疏拙真丘壑，不是当年王佐才。
杂言送贤专使
释重顯（宋代）

使乎谁，老作者，
百战场中飞铁马。秋水藏来人不知，
笑李将军被擒下。阿呵呵，
却归湖山唱凯歌。
和陶杂诗十一首
苏轼（宋代）

孟德黠老狐，奸言嗾鸿豫。
哀哉丧乱世，枭鸾各腾翥。
逝者知几人，文举独不去。
天方斲汉室，岂计一郗虑。
昆虫正相啮，乃比蔺相如。
我知公所坐，大名难久住。
细德方险微，岂有容公处。
既往不可悔，庶为来者惧。
寄会稽张待制
胡宿（宋代）

长安厩吏跃花骢，竹马遥分浙水东。远势早推贤相子，任诚真水古人风。

稽山一镇居封内，阿阁三休耸禁中。不及临沧陪置酒，忆君千里寄书筒。
赠山涛诗
司马彪（魏晋）

翩翩野青雀，受性孤且微。昔生三河侧，鼓翼帝王畿。
花心动 忆怀
沈宜修（明代）

芳草含烟，送斜阳、枝头鸟声啼歇。弱柳弄条，轻碧分丝，过了上元佳节。

峭寒庭院帘栊晚，燃灯罢、蟾光初缺。暗香满、东风影里，岁华惊瞥。

却恨无端薄劣。萦损尽、柔肠百回千折。晓色入帏，惜别匆匆，别语何曾共说。

而今徒有魂旋绕，争知人心空切。祗赢得、悠悠黯然愁结。
木兰花慢 其七 两峰插云
杨玉衔（清代）

四围苍翠合，锦屏敞，列层岑。忽马耳高骞，撑天尺咫，拔地千寻。

晴阴。一开一阖，锁连环、中有暮朝云。往返诸仙玉驭，不劳风伯清尘。

妆临。镜俯湖明。鬟竞绿，黛争青。听高壑松涛，牙连海上，相向鸣琴。

飞楹。行春桥侧，峙碑亭、南北路平分。游客叠携阮屐，清宵分听缑笙。
倦夜
孔平仲（宋代）

灭烛恐招蚊，迎风罢掩门。读书都已废，就枕益加烦。

缺月笼烟淡，群星带暑昏。徐行得住处，荷叶满南轩。
舟中重阳写怀二首 其二
江源（明代）

屈指重阳近，谁邀把菊欢。忽叹秋渐老，转觉雨添寒。

秉烛看雄剑，呼汤咽药丸。病妻书昨得，多是劝加餐。
武侯祠
常纪（清代）

桧柏森森丞相祠，清高遗庙肃人思。我来欲藉溪毛荐，正值秋风拂面时。
汉阳晚泊
杨徽之（宋代）

傍桥吟望汉阳城，山遍楼台彻上层。
犬吠竹篱沽酒客，鹤随苔岸洗衣僧。
疏钟未彻闻寒漏，斜月初沈见远灯。
夜静邻船问行计，晓帆相与向巴陵。
通明山
诸可宝（清代）

泰山何巍峨，支尾直北走。百里一起伏，阴阳自分剖。

众峰罗儿孙，峻岭试培塿。兹山特权奇，崛然拱岳后。

踞形若置箕，圆顶如覆瓿。树燥泉源微，草丰土力厚。

苍翠岚色妍，凸凹石骨丑。当阳具二孔，洞达左与右。

摩挲至正碑，苔藓蚀螭首。所言山穴中，光明绝昏黝。

堕月辉东流，杲日景西受。行云时出入，飘风历前后。

谁凿混沌窍，傥辟仙灵牖。为想鸿濛初，造出天地手。

徂徕及新甫，平揖与之友。虚中乃生白，秀外或非偶。

责实名必循，妙理寓陵阜。荡荡尘翳空，吾以师无垢。
秋晴独立南亭
杨发（唐代）

昼对南风独闭关，暗期幽鸟去仍还。
如今有待终身贵，未若忘机尽日闲。
心似蒙庄游物外，官惭许掾在人间。
开襟自向清风笑，无限秋光为解颜。
次韵仲平种金橘
周紫芝（宋代）

黄落江南尽蒲柳，金橘可曾眼中有。频年惯见小阿奴，万里来从洞庭口。

吴中夏果争团栾，杨梅五月红欲然。后皇佳树最晚出，苍柯密叶垂青圆。

万物因人作轻重，玉食供王当有用。琐才谁绿荔枝奴，结绶弹冠必王贡。

驿使飞来无此实，吾皇盛德如帝乙。正林桃李知几何，草木簿中无品秩。

山中移栽初种时，妙手封植公所施。他时饷我三百颗，更乞书尾苏州词。
送富朝奉还阙
杨时（宋代）

君不见庆历承平道如砥，驰车八荒同一轨。
虏人鸱张怒螳臂，百万云屯若封豕。
又不见朔方横流涨天起，腐麦蛾飞木生耳。
扶携道路杂老幼，操瓢沟中半为鬼。
关河日夜刁斗惊，嫚书乘驷来渝平。
兵间持节得英杰，谈笑坐使羁长缨。
青社环城万区屋，发廪分曹具饘粥。
饥羸枯颊陡生光，丛冢不闻新鬼哭。
臧孙有后天匪亲，闾门容容车何足论。
朅来濉上见犹子，雄姿宛有典型存。
骅骝已渡渥洼水，朝燕暮越应千里。
行看玉勒驾銮舆，濯足瑶池从此始。
题城南书院三十四咏
张栻（宋代）

四面红蕖镜绿波，晚凉柰此野情何。
凭城更觉看山稳，入户还欣得月多。
和颜长官百咏·山居
朱继芳（宋代）

空山薇蕨供清斋，世事悠悠不挂怀。
梅溽得风醒午枕，竹阴转日上南阶。
和孙廷平坦嵩山十首·幽谷泉
韩维（宋代）

鸣泉泻幽谷，谷响声又激。
上荫百丈松，下有无数石。
会脱炎天屦，坐浸两脚赤。
拟落日窗中坐诗
萧纲（南北朝）

杏梁斜日照，馀辉映美人。闻函脱宝钏，向镜理纨巾。

游鱼动池叶，舞鹤散阶尘。空嗟千岁久，愿得及阳春。
挽傅仲温
华镇（宋代）

人是南州老，家传北地雄。忽骑箕尾去，不待大丹功。

华屋闲歌席，长杨惨暮风。已符同穴契，宁复念孤桐。
送朱乔年被举荐监石井镇
苏籀（宋代）

石井镇初腾一鹗，管城子健斡千钧。
已然自足雄吾党，其进只应轶古人。
衣被卉裳殊欲惯，解捐犊佩猾商驯。
万钟他日扶危手，五斗怡怡为奉亲。
书兴
王松（宋代）

披衣静坐数鸡鸣，知有新诗枕上成。往事追思如昨日，故人入梦若平生。

九秋落叶功名薄，万里浮云富贵轻。满腹牢骚何处写，斯民水火总关情。
别父母北上
何吾驺（明代）

父母生儿迟，教儿苦不早。儿既下帷久，晨昏亦草草。

数载名不成，父母年已老。一朝歌鹿鸣，少申罔极报。

宁知倏忽离，门外长安道。回首望高堂，牵衣泪盈抱。
兰溪易舟愈小而北望愈远
陆深（明代）

山峰叠叠水潭潭，欲断还开去始谙。净照波光深见石，远分秋色半成岚。

梦魂总不离天上，身世虚怜是斗南。买得溪船如一叶，茶烟频飏酒微酣。
贺孙抗员外春昼端居
余靖（宋代）

万事皆从适意休，何须快马骋长楸。
高人鼓吹鸣蛙地，当世神仙笑躄楼。
燕到捲簾如旧分，花开逢雨最闲愁。
僧来更学尝茶诀，白乳枪旗带露收。
赠林君景商
施景琛（清代）

十载深交俨弟兄，登堂拜母并班荆。花时箫鼓吟身健，枌社衣冠酒趣生。

行色旧曾遍湖海，才名早已动公卿。谤书盈箧终何碍，一剑天涯为不平。
文叔赴部班引复回建康
韩淲（宋代）

俯循常调到行都，薄宦犹烦五荐书。久历男邦虽不较，更临郡县待何如。

春风吹鬓秦淮老，夏日移家越岭居。且以酒浇君磊块，相逢谁道故人疏。
夏日幽居
陆游（宋代）

赤日黄尘一点无，负山临水是幽居。
爽如瑞露零仙掌，清似寒冰贮玉壶。
孤艇过时惊宿鹭，湿烟深处乱风蒲。
翛然欲弃人间去，天际联翩谁与俱？
淮西道中
郑獬（宋代）

夹道柳梢长，竹桥风影凉。
行人残照里，归路白云旁。
泉浅带土味，岩深闻草香。
到家花已尽，杏颊拥枝黄。
寄家
黄庭坚（宋代）

近别几日客愁生，固知远别难为情。
梦回官烛不盈把，犹听娇儿索乳声。
读离骚
赵汝鐩（宋代）

琅然醉读离骚经，一鹤闻之来中庭。
童子屡麾不肯去，直凑樽前侧顶听。
题房城驿
曾弼（唐代）

万山飞不出，有屈向谁伸。寄语弦歌宰，留心且为民。
偈颂一百六十九首 其七十一
释智朋（宋代）

寂然不动，感而遂通，癞马系枯桩。寂而常动，不感而通，四方八面绝罗笼。

不下禅床，一喝耳聋，不妨游戏人事海中。
悼润臣
冯志沂（清代）

南客相逢御水滨，言君消息共沾巾。家逢多难生无乐，官未真除死尚贫。

欲问平安成永诀，更倾怀抱向何人。桥西文酒淋漓地，华屋山丘迹已陈。
次韵秦少游王仲至元日立春三首
苏轼（宋代）

省事天公厌两回，新年春日并相催。
殷勤更下山阴雪，要与梅花作伴来。
己卯嘉辰寿阿同，愿渠无过亦无功。
明年春日江湖上，回首觚棱一梦中。
（子由一字同叔，元日己卯渠本命也。
）词锋虽作楚骚寒，德意还同汉诏宽，好遣秦郎供贴子，尽驱春色入毫端。
（立春日，翰林学士供诗帖子。
）
钦州守岁
张说（唐代）

故岁今宵尽，新年明旦来。
愁心随斗柄，东北望春回。
戌妇词三首
刘克庄（宋代）

昨日人回问塞垣，阵前多有未招魂。
营司不许分明哭，寒月家家照泪痕。
大悲寺逢僧谢监 其二
刘文炤（清代）

一自居庸贼骑来，禁城宫阙望烽开。侍中早弃司农印，监视原非戡乱才。

传诏亦曾趋暖殿，佩刀无计御平台。如今头白何人问，风雨柴门永夜哀。
和人岁宴旅舍见寄
韦庄（唐代）

积雪满前除，寒光夜皎如。老忧新岁近，贫觉故交疏。

意合论文后，心降得句初。莫言常郁郁，天道有盈虚。
赠别通古
周金（宋代）

良人轻一别，奄忽几经秋。
明月望不见，白云徒自愁。
征鸿悲北渡，江水奈东流。
会话知何日，如今已白头。
浪淘沙·绿树转鸣禽
赵长卿（宋代）

绿树转鸣禽。已是春深。杨花庭院日阴阴。帘外飞来双语燕，不寄归音。旧事懒追寻。空惹芳心。天涯消息远沈沈。记得年时中酒後，直至而今。
芡
王岩叟（宋代）

水精冷浸碧丛玉，琉璃涌出青毛猬。何人采得离波澜，劈破颗颗生光寒。
谢温州黄仲达送鄂州瓜虀
陈东（宋代）

黄夫子从汶上来，三束瓜虀送风土。
应知我亦困虀盐，肯食沽风与市脯。
食肉者鄙无远谋，甲第纷纷何足数。
饮蔬饮水真乐哉，千古风流想尼父。
木兰花慢·疏钟敲暝色
周密（宋代）

疏钟敲暝色，正远树、绿愔愔。看渡水僧归，投林鸟聚，烟冷秋屏。孤云。渐沈雁影，尚残箫、倦鼓别游人。宫柳栖鸦未稳，露梢已挂疏星。重城。禁鼓催更。罗袖怯、暮寒轻。想绮疏空掩，鸾绡翳锦，鱼钥收银。兰灯。伴人夜语，怕香消、漏永著温存。犹忆回廊待月，画阑倚遍桐阴。
正月二十日晨起弄笔
陆游（宋代）

深院窗扉晓色迟，新愁宿醉两参差。
雨声欲与梦相入，春意不随人共衰。
零落残梅临小彴，纵横野水赴清池。
物华撩我缘何事？似恐新年渐废诗。
曹山雪中因缘
释慧方（宋代）

群峰雪覆已超然，绝顶宁同一色边。傥向异中能辨异，虽居偏位不成偏。

入尘直截须明要，在类还殊密造玄。欲混千差通不犯，曹山穿过髑髅前。
楚行吟
韦庄（唐代）

章华台下草如烟，故郢城头月似弦。

惆怅楚宫云雨后，露啼花笑一年年。
田家乐
方氏（明代）

松下柴扉茅屋，篱边竹径清溪。
菜花蝴蝶一色，野雀山鸡乱啼。
捣练子 赠终南三道友
马钰（金朝）

张谦天，慕子迁。李公实等恋家缘。怎生得，通妙玄。离俗海，水云边。会仙庄上种金莲。行功成，性月圆。
十一月初三日插梅花古罍洗中因成四绝
舒岳祥（宋代）

正是江村欲雪时，柴门修竹见横枝。
谁知句里生香处，只许疏帘半面窥。
清江台在临江郡圃西冈上张安国题榜
范成大（宋代）

南来富寿冈，形胜此蟠结。
岑竮戴高台，栏槛了风月。
萧滩曳长烟，合草炯残雪。
江流当带横，练练浮木末。
天风来无乡，万里吹醉缬。
登临信奇事，忍冻亦痴绝。
故人春梦觉，遗墨秋蛇掣。
浮云真可咍，{角单}挥觯空阔。
邻峰艮上人１
释绍昙（宋代）

四十余年别故乡，梦魂时复到藏王。
春风九曲溪头寺，桃花翻霞柳弄枘。
过虎村上芙蓉岭
吴瞻泰（清代）

山深异气候，四月正流澌。冰有夏虫识，花无春鸟知。

村寒烟不起，径险杖难支。一线开天窦，芙蓉更擅奇。
送刘推官归冶源栖真馆
文彦博（宋代）

高情乐幽趣，遂与尘事违。岩谷久潜照，鱼鸟知忘机。

方邀栗里会，却指冶源归。借问归何遽，山中芝朮肥。
挽陈司训应辰
海瑞（明代）

破屋凄凉问故人，空遗正气两间存。西风吹落棉花絮，后死何人付史论。
元德秀
徐钧（宋代）

山水光中寄一枝，琴尊尽日每相随。
太平老去身何恨，只隔明年便乱离。
夏云峰•五日有怀
沈谦（清代）

淡日烘葵，微风展艾，愁里又逢佳节。冰簟滑、鸳衾香在，朱门销佳箫声咽。

托妆成、钗颤金符，爱臂玉、凝光五丝亲结。怎正拟为欢，连朝风雨，无端顿成离别。

强自随人看竞渡，便粉白雅黄，满前都劣。愁不断、偏遭酒困，期屡误、重将蓍揲。

也待托、鸲鹆传情，奈句字含糊，未通人说。只暗里呼名，榴花鬓底，料得耳轮频热。
寄怀卢司业浚卿转留都通政
谢榛（明代）

旅雁孤飞惊物候，词人相忆采兰苕。梦回金马南云断，愁傍银台北斗遥。

秋色几看钟阜树，寒声还听大江潮。风骚六代谁为主，潘陆冥冥不可招。
舟行
黄渊耀（明代）

新水正盈盈，临风一棹轻。野烟林莽白，坏道石梁倾。

往往吟蝉过，时时落照明。人家修竹里，散发有馀清。
临终偈
释道行（宋代）

识则识自本心，见则见是本性。
识得本心本性，正是宗六大病。
塞外山皆桦木不闻禽鸟因诗记之二首 其一
陈琏（明代）

满山桦木拂云平，终日绝闻禽鸟鸣。海子波澄砂碛远，空馀雁影与雕声。
和李梁溪春雪韵二首
邓肃（宋代）

玄冥忽欲作春容，不许东君利自封。
已使素英拖暖絮，更摧妖自别寒松。
那知往事思飞燕，预庆丰年免象龙。
向有谪仙诗句好，何妨闭户醉金钟。
慵衲
释心月（宋代）

寒涕垂颐懒不收，肯将佛法挂心头。
针筒线袋也拈却，古毳从教烂坏休。
与未央坐古香斋鉴诸供具
范景文（明代）

元赏无关好事家，严中取鉴意微奢。摩挲朗玉灵人气，指点微斑辨土花。

水写湘函晴作雨，香凝芸架夜生霞。难消两腋清风甚，又煮寒泉点碧芽。
寄曾子固
王安石（宋代）

斗粟犹惭报礼轻，敢嗟吾道独难行。
脱身负米将求志，戮力乘田岂为名。
高论几为衰俗废，壮怀难值故人倾。
荒城回首山川隔，更觉秋风白发生。
雨中花令 夏词
王观（宋代）

百尺清泉声陆续。映潇洒、碧梧翠竹。面千步回廊，重重帘幕，小枕敧寒玉。

试展鲛绡看画轴。见一片、潇湘凝绿。待玉漏穿花，银河垂地，月上栏干曲。
喜仲微学士直右史
宋祁（宋代）

殿栋洪纷冒紫霏，新闻再拜上丹墀。
日高中禁仙香馥，辇度横街赭伞移。
宝校对呈天厩马，轻兵看阅羽林儿。
因君此际磨坳墨，偏忆当年第二螭。
次韵张亚彦书事
韩元吉（宋代）

颉利何时缚，康居久未灰。
天威如自震，敌势不难摧。
日月丹心在，风尘白眼开。
受降城旋筑，且缓羽书来。
奉答内兄希叔诗 其三
陆厥（南北朝）

春华与秋实，庶子及家臣。王门所以贵，自古多俊民。

离宫收杞梓，华屋富徐陈。平旦上林苑，日入伊水滨。
立春前三日刘使君招饮浔郡城南楼 其二
欧必元（明代）

帆飞带月窗前渡，峰翠和云席上浮。此夕庾公情不浅，敢辞春色醉南楼。
小重山（相州荣归池上作）
王安中（宋代）

碧藕花风入袖香。涓涓清露浥，玉肌凉。折花无语傍横塘。随折处，一寸万丝长。

还更擘莲房。莲心真个苦，似离肠。凌波新恨尽难忘。分携也。触事著思量。
罍
丁复（元代）

贰守何能尔，明公特异哉。蜚声惊大府，报最达重台。

政洽邦千里，心清水一杯。威名动草木，颂语出□□。

儒术行中道，文光炳上台。菁莪思乐育，徵粟可迟回。

飞檄如星急，连樯驾浪来。轮囷登廪庾，精洁粲珠□。

炊爨迷深竹，抠趋失故苔。馨香通肸蚃，勋业此胚胎。

统宇弘无际，颠厓政可哀。箕畴先食货，商鼎赖盐梅。

峻陛高班入，彤庭紫诏裁。咨询周远迹，答问彻□□。

盛德乾坤报，危言山岳摧。田畴无失业，府库孰非财。

燮理阴阳事，消沈水旱菑。虞谟恒赞赞，汉网愿恢恢。

泽沛弘羊雨，霾空野马埃。常令见白日，终老北山隈。
南歌子
华岳（宋代）

粉絮飘琼树，摇花结玉池。蕊仙滕六逞瑰奇。都把银河细剪、做花飞。

小院风声急，歌楼酒力微。闷中犹记去年时。呵手牵人相伴、塑狮儿。
定风波·野草闲花不当春
辛弃疾（宋代）

野草闲花不当春，杜鹃却是旧知闻。
谩道不如归去住，梅雨，石榴花又是离魂。
前殿群臣深殿女，赭袍一点万红巾。
莫问兴亡今几主。听取，花前毛羽已羞人。
五言古诗凡十四首 其六
李昱（明代）

夏后承四载，胼胝事洪流。龟文自天锡，大法列九畴。

皇极居其中，锡福为民休。商辛既不极，姬政日以脩。

慇勤访箕子，彝伦为咨诹。至哉君子心，传道非臣周。
清明
真山民（宋代）

清明今日是，原上一经过。
新葬冢无数，未来人更多。
此生曾悟否，不乐复如何。
莫待浇坟土，樽前且醉歌。
岭表逢寒食
沈佺期（唐代）

岭外无寒食，春来不见饧。洛阳新甲子，何日是清明。

花柳争朝发，轩车满路迎。帝乡遥可念，肠断报亲情。
题李杜画像
陈棣（宋代）

吟诗莫学李太白，千首万言皆酒色。
吟诗莫学杜拾遗，一生抱恨长嗟咨。
二豪胸中有佳趣，诗酒聊以发其悟。
世人有眼谁识真，第见诗篇不见人。
借令置之庙堂上，事业肯道风骚将。
睥睨连帅奴将军，英风义气高薄云。
我今再拜观遗像，犹疑饭颗相逢样。
诗题绘事在人间，光焰何翅长万丈。
雪夜与真上人宿韩协律宅
朱庆馀（唐代）

斜雪微沾砌，空堂夜语清。逆风听漏短，回烛向楼明。

盥漱随禅伴，讴吟得野情。此欢那敢忘，世贵丈夫名。
洛阳牡丹图
欧阳修（宋代）

洛阳地脉花最宜，牡丹尤为天下奇。
我昔所记数十种，於今十下半忘之。
开图若见故人面，其间数种昔未窥。
客言近岁花特异，往往变出呈新枝。
洛人惊夸立名字，买种不复论家赀。
比新较旧难优劣，争先擅价各一时。
当时绝品可数者，魏红窈窕姚黄妃。
寿安细叶开尚少，朱砂玉版人未知。
传闻千叶昔未有，只从左紫名初驱。
四十下间花百变，最后最好潜溪绯。
今花虽新我未识，未信与旧谁妍媸。
当时所见已云绝，岂有更好此可疑。
古称天下无正色，但恐世好随时移。
鞓红鹤翎岂不美，敛色如避新来姬。
何况远说苏与贺，有类异世夸嫱施。
造化无情宜一概，偏此著意何其私。
又疑人心愈巧伪，天欲斗巧穷精微。
不然元化朴散久，岂特近岁尤浇漓。
争新斗丽若不已，更後百载知何为。
但应新花日愈好，惟有我老下下衰。
偈八首
释明辩（宋代）

诤五眼，涌金春色晚。
得五力，吹落碧桃华。
唯证乃知难可测。
牡丹
丁鹤年（元代）

名花倾国不凡材，池馆春深尚未开。风雨一宵桃李尽，异香清晓九天来。
和武公望雪梅五首
廖行之（宋代）

自是阳和生处有，不同凡卉竞时开。
居然茹雪犹全节，底为藏冰但却灾。
清平乐（以千叶粉红牡丹送曾守）
洪适（宋代）

轻红淡白。蓬阆神仙谪。魏紫姚黄夸异色。到得海边初识。

玉阑不语如颦。虚教春尽三分。却问檀心谁向，多情更属东君。
金陵怀古六首
周文璞（宋代）

琵琶未尽使人嗟，泪洒华林御苑花。
今日闻韶无处所，雁烟蛩雨属他家。
相和歌辞。长门怨
袁晖（唐代）

早知君爱歇，本自无萦妒。谁使恩情深，今来反相误。

愁眠罗帐晓，泣坐金闺暮。独有梦中魂，犹言意如故。
冯元素挽诗
项安世（宋代）

出塞千夫敌，还家一善门。
闺门春穆穆，乡党晚恂恂。
字画清能谨，诗章秀以醇。
备无边琐气，怀此最伤神。
送从叔重赴海南从事
马戴（唐代）

又从连帅请，还作岭南行。穷海何时到，孤帆累月程。

乱蝉吟暮色，哀狖落秋声。晚路潮波起，寒葭雾雨生。

沙埋铜柱没，山簇瘴云平。念此别离苦，其如宗从情。
浪淘沙
张孝祥（宋代）

琪树间瑶林。春意深深。梅花还被晓寒禁。竹里一枝斜向我，欲诉芳心。楼外卷重阴。玉界沉沉。何人低唱醉泥金。掠水飞来双翠碧，应寄归音。
送欧诚发
晁补之（宋代）

春风共载扬州路，屈指都疑梦夜阑。
可是重来俱白发，只堪归夜却黄冠。
为郎我赖文书少，作邑君逢政令宽。
自古江山胜尘土，莫轻故步爱邯郸。
吊秦叟
褚载（唐代）

市西楼店金千秤，渭北田园粟万钟。

儿被杀伤妻被虏，一身随驾到三峰。
句
杨安诚（宋代）

扶摇天一握，培塿蜀千山。
子规
刘萧仲（宋代）

深藏密叶人难见，断送春光梦一空。
啼后血流成底事，只应都作映山红。
醉归
陆游（宋代）

十亩春芜手自犁，瓜牛庐在镜湖西。
禅心每笑弹棋局，道眼长捐刮膜篦。
绝食就官分鹤料，无车免客笑鸡栖。
旗亭酒贱秋风近，夜夜归来醉似泥。
偈颂二十九首 其十一
释清了（宋代）

刹尘一扫，大小量空，念劫两融。前后际断，不离当处，圆应无穷。

安住是中，周施不怠。
罔
张耒（宋代）

大江春风浪如屋，客舟迎风罔沙宿。连樯接舵古岸傍，岸头无人春草绿。

船头日出炊烟起，买鱼携菜来就市。渔人水恶不出门，萧条野市无鸡豚。

堤边纸钱灰若雨，沽酒赛神巫降语。南人艇子不避风，横江五两翩翩去。
由上饶之贵溪舟中书事
喻良能（宋代）

日月三秋杪，江山万象殊。
小舟浮舴艋，广信出闉阇。
草木关诗律，云烟入画图。
水清沙可数，景好句难摹。
汀际寒鸣雁，樯端晚噪乌。
樵村人语静，商棹夜灯孤。
冷水寻宵泊，焦滩就晓餔。
雾销分浦溆，风定少帆蒲。
爱日生篷背，奇峰涌坐隅。
芙蓉多落蒂，杨柳有枯株。
枫叶红绡翦，芦花白雪铺。
扁翩两行鹭，泛泛一双凫。
断岸几千尺，诛茅间一区。
鹚岩清港急，龙濑碧涛粗。
断已凭三老，那能贵一壶。
酒垆劳问讯，渔艇费招呼。
鲜鲫还堪买，香醪亦任沽。
不妨成酩酊，聊复免驰驱。
汭口真萧镇，钱仓岂旧炉。
藂篁惊外裹，怪石觉中刳。
渐喜三吴近，宁辞十里纡。
波平如泻镜，罡密似连珠。
啸咏知谁和，欹眠只自娱。
市声喧戈邑，山雨闹莲湖。
拟傍桃花宿，容繙贝叶无。
鸟栖方舣楫，鲸吼又乘桴。
野菊新收艳，官梅未吐须。
贵溪端爽洒，贱子小踟蹰。
王事三旬外，舟程六驿逾。
更判弦月上，应得彩衣趋。
望太行
曹勋（宋代）

落月如老妇，苍苍无颜色。
稍觉林影疏，已见东方白。
一生困尘土，半世走阡陌。
临老复兹游，喜见太行碧。
减字木兰花·空床响琢
苏轼（宋代）

空床响琢，花上春禽冰上雹。醉梦尊前，惊起湖风入坐寒。
转关镬索，春水流弦霜入拨。月堕更阑，更请宫高奏独弹。
乌烟鬼
李乔（清代）

乌烟鬼，少年状貌真魁伟。如何转盼须臾耳，竟化魌魑难向迩。

可怜昼亦如夜时，生亦如死期。寄言三五少年子，莫向红尘作鬼嬉。

乌鬼含冤白鬼笑，故鬼前驱新鬼啸。风雨回首一灯昏，数点青燐犹照耀。

区区蛮触越南都，令行禁止风霜俱。白日如镜照寰宇，鬼乎何处藏其躯。
送友人载入蜀
解缙（明代）

昔年君去西川时，白头慈母纫征衣。衣成五彩相陆离，出门意气生光辉。

扁舟溯尽瞿塘险，料想一险一度思庭闱。白头慈母中夜叹，严父寄书令子归。

归来复向西川去，相看又作明年期。人生倏忽百年内，春叶青青秋已稀。

辞亲掩卷怀李密，酒酣击筑思渐离。丈夫孝子俱可怜，明年与君重相违。

君行慷慨当恐惧，父母之年不可以不知，父母许尔行勿疑。
再和颜长道见寄
韦骧（宋代）

行役牵挛好思悭，诗筒旬浃未能还。驱驰东国黄尘路，梦想南乡碧玉山。

顾我俗情方衮衮，爱君佳句独班班。再吟再和都缄寄，幸有冥鸿羽翼閒。
忧旱
周麟之（宋代）

老农病旱如膏肓，汲井灌秧秧已黄。
湖田半作龟兆坼，河渠断道不可航。
救旱不必焚巫尪，当去民害烹弘羊。
嗟哉销变此不务，龙川佛舍徒祈禳。
中兴天子食不遑，侧身感天天与祥。
霈然坐待三尺雨，拟赋云汉歌宣王。
合欢诗五首 其一
杨方（魏晋）

虎啸谷风起，龙跃景云浮。同声好相应，同气自相求。

我情与子亲，譬如影追躯。食共并根穗，饮共连理杯。

衣共双丝绢，寝共无缝裯。居愿接膝坐，行愿携手趋。

子静我不动，子游我不留。齐彼同心鸟，譬此比目鱼。

情至断金石，胶漆未为牢。但愿长无别，合形作一躯。

生为并身物，死为同棺灰。秦氏自言至，我情不可俦。
答何长者预订重阳
梁维栋（明代）

人间白雪一箴来，天上素秋九月开。短发不须妨落帽，高歌先拟独登台。

中原桃李经题品，故国黄花赖取裁。此日知烦太史占，五云奎壁映山隈。
寄薛侍御
杨巨源（唐代）

世上无穷事，生涯莫废诗。何曾好风月，不是忆君时。
次韵子瞻广陵会三同舍各以其字为韵 刘莘老
苏辙（宋代）

莘老奋徒步，首与观国宾。
俨然自约束，被服韨与绅。
黾勉丞相府，接迹舆台臣。
顾嫌任安躁，未忍裂坐茵。
推置冠獬豸，谓言我比邻。
三晋固多士，肮脏存斯人。
窜责不敢辞，狂言见天真。
南方异风俗，强食鱼尾莘。
应同贾太傅，抱屈耻自陈。
犹有痛哭书，受厘定何辰。
登岘首阻雨
杨时（宋代）

羊公风绩几经秋，独绕龟趺为少留。
欲问荆人寻旧事，一江清泚自东流。
寄题陈医安乐堂 其二
周紫芝（宋代）

自笑区区老倦游，庐山今是我菟裘。暮年欲觅安心法，他日敲门问四休。
白菊二首
杨万里（宋代）

白菊初开也自黄，开来开去白如霜。
小蜂劣得针来大，不怕清寒嗅冷香。
瓜庐
薛师石（宋代）

近来有新趣，买得薛能园。
疎壤延瓜蔓，深锄去草根。
花时长载酒，月夜正开门。
最识田家乐，辛勤更不言。
次沈绳斋省参韵
王缜（明代）

理欲毫釐差，要之在主敬。譬如楩楠材，从绳乃归正。

沈君豪杰人，斋治以斯命。检束放肆心，家法遵孔孟。

筮仕入秋台，平反多辨诇。琴鹤来蜀邦，竹马儿童迎。

帝曰兹良臣，困廪须一罄。乃命参阿衡，鼎重力能胜。

往摄观察司，操纵不失令。酒也本拙流，饮德徒醉瞑。

丽泽愿相资，砥砺多节并。当使百世知，不为空言赠。
玉泉观鱼
沈周（明代）

石池本清冽，映日更明透。畜鱼不得藏，巨细百尾凑。

在水若空不，一一见肥瘦。又若在镜中，鳞鬣无差谬。

旅往还旅来，人饵口即就。洋洋得其所，何如浴沂秀。

深契濠上观，肯袭如棠陋。心赏失归途，昏云黯孤岫。
自武陵至沅陵道中杂诗十首 其七
何景明（明代）

丛薄被烟皋，径路纡且微。秋风振乔柯，绿叶渐以稀。

日入群动息，林深众响归。君看栖枝鸟，大小必相依。
金州行衙二首
张嵲（宋代）

寥寥空馆风号木，浩浩长云雪过窗。
故国几重轻霭外，归心一夜满寒江。
用公允韵送介叔东归
刘跂（宋代）

曾曳长裾何处门，楚声悲壮不堪闻。侵陵急景东都雪，触忤新愁南浦云。

未信书生歌岳岳，要令天子禅云云。少年持许今安在，拭目翱翔鸳鹭群。
宫词一百首
岳珂（宋代）

万里燕云虑正深，赭袍衿甲被黄金。
思文圣主师文母，归徕州下拆泥封。
夏日閒坐
徐玑（宋代）

无数山蝉噪夕阳，高峰影裹坐阴凉。
石边偶看清泉滴，风过微闻松叶香。
偈颂七十一首 其六十八
释了惠（宋代）

冷坐雪堆中，罗睺入命宫。被人赃作佛，打失主人翁。

眉间蛛网断，顶𩕳鹊巢空。公案今朝又一重。
摸鱼儿（莼）
王沂孙（宋代）

玉帘寒、翠痕微断，浮空清影零碎。碧芽也抱春洲怨，双卷小缄碎字。还又似。系罗带相思，几点青钿缀。吴中旧事。怅酪乳争奇，鲈鱼谩好，谁与共秋醉。

江湖兴，昨夜西风又起。年年轻误归计。如今不怕归无准，却怕故人千里。何况是。正落日垂虹，怎赋登临意。沧浪梦里。纵一舸重游，孤怀暗老，余恨渺烟水。
哭周宗彝
薛师石（宋代）

已叹交情看渐少，闻君怛化重伤神。
手栽寒竹惟添笋，堂掩空山不见人。
旧说媾婚今且置，新怀情悃向谁陈。
独怜头白曾参母，清夜悲号血泪频。
奉和颜使君真卿修《韵海》毕，州中重宴
皎然（唐代）

世学高南郡，身封盛鲁邦。九流宗韵海，七字揖文江。

借赏云归堞，留欢月在窗。不知名教乐，千载与谁双。
庚子秋予将赴春官友人王朝纪出扇间梅索题赋以寓别
林廷选（明代）

江南佳实登庙廊，托根暂向李桃场。包涵元气百万斛，散作大桃先春香。

往时卧雪篷窗底，疏影横斜上窗纸。开窗疑是故人来，相思咫尺如千里。

一枝曾寄重南金，相期不改岁寒心。朅来披拂丹霄路，倍忆清标与神遇。

山林聚首重有期，人意花香只如故。樽酒花前慰别情，翠禽声底月三更。

长安春物遥相待，预订星溪鸥鹭盟。
驾自启圣还内
王安石（宋代）

衣冠原庙汉家仪，羽卫亲来此一时。
天子当怀霜露感，都人亦叹鼓箫悲。
纷纷瑞气随云汉，漠漠荣光上日旗。
尘土未惊阊阖闭，绿槐空覆影参差。
正月二日雪后到小园
刘敞（宋代）

新年已觉有春光，宿雪无多映夕阳。竹箭晴来依旧碧，柳条暖去不胜黄。
中宿峡
徐灏（清代）

苍山亘百里，列岫相倚伏。峭壁忽中开，江流势一束。

层阴峡里生，赤日岩际宿。众壑来长风，万顷浸寒绿。

古寺从何年，飞来著山腹。中有百丈梯，叠石榜林麓。

密树漏斜阳，甘泉泻空谷。爱彼清且冽，揽之不盈掬。

老僧导我饮，相接縆半竹。蜿蜒作鲸吸，取给日以足。

僧言昔寇乱，菑杀及草木。劫灰所烧余，突兀见此屋。

磐磐达摩石，坐阅人代速。上有支离叟，岁久顶已秃。

林深阒无人，径转缭而曲。冉冉松间云，琅琅山巅瀑。

来时值炎蒸，对此忘暑溽。云水尔何缘，终古自相属。
送稌东归并示穆穰稔辈六首 其六
王绅（宋代）

湖海淹留岁月深，萧条苦乏满籯金。传家幸有遗经在，迟汝重来共寸阴。
越州歌二十首
汪元量（宋代）

淮南西畔草离离，万檝千艘水上飞。
旗帜蔽江金鼓震，伯颜丞相过江时。
送化主
释崇岳（宋代）

日用分明直似弦，不将佛法污心田。
自言世上无仙客，老倒维摩得半边。
江南春赋
王棨（唐代）

丽日迟迟，江南春兮春已归。分中元之节候，为下国之芳菲。烟中历以堪悲，六朝故地；景葱龙而正媚，二月晴晖。谁谓建业气偏，句吴地僻，年来而和煦先遍，寒少而萌芽易坼。诚知青律，吹南北以无殊；争奈洪流，亘东西而是隔。当使兰泽先暖，苹洲早晴。薄雾轻笼于钟阜，和风微扇于台城。有地皆秀，无枝不荣。远客堪迷，朱雀之航头柳色；离人莫听，乌衣之巷里莺声。于时衡岳雁过，吴宫燕至。高低兮梅岭残白，逦迤兮枫林列翠。几多嫩绿，犹开玉树之庭；无限飘红，竞落金莲之地。别有鸥屿残照，渔家晚烟，潮浪渡口，芦笋沙边。野葳蕤而绣合，山明媚以屏连。蝶影争飞，昔日吴娃之径；扬花乱扑，当年桃叶之船。物盛一隅，芳连千里。斗喧妍于两岸，恨风霜于积水。中中而云低茂苑，谢客吟多；萋萋而草夹秦淮，王孙思起。或有惜嘉节，纵良游，兰桡锦缆以盈水，舞袖歌声而满楼。谁见其晓色东皋，处处农人之苦；夕阳南浦，家家蚕妇之愁。悲夫！艳逸无穷，欢娱有极。齐东昏醉之而失位，陈后主迷之而丧国。今日并为天下春，无江南兮江北。
九日诸友屏峰上方登高得登字
仇远（元代）

天借重阳一日晴，因过竹院远寻僧。
翠屏晚对无人共，画栋朝飞与客登。
旋摘菊花浮腊醖，待分贝叶读秋灯。
余生有暇须行乐，漫向松冈叹废陵。
绝句
方惟深（宋代）

多年不见玉川翁，今日相逢小榭东。
依旧清凉无长物，只余松桧养秋风。
菩萨蛮（戏成六首·一）
王齐愈（宋代）

玉肌香衬冰丝縠。系丝冰衬香肌玉。纤指拂眉尖。尖眉拂指纤。

巧裁罗袜小。小袜罗裁巧。移步看尘飞。飞尘看步移。
丛芳榭得句
弘历（清代）

曲廊回抱疏轩敞，阶俯琳池波泱漭。缭以纱疏碧且虚，延爽障寒幽复朗。

宴息四序无不宜，怛春花镇含芳蕤。风栏雨埭氤氲际，月宇雪窗澹荡时。

摛藻发思真契妙，一岁之中曾几到。今来憩即今年初，却笑何须亟营造。
闻蝉寄贾岛
姚合（唐代）

秋来吟更苦，半咽半随风。
禅客心应乱，愁人耳愿聋。
雨晴烟树里，日晚古城中。
远思应难尽，谁当与我同。
杏花天（寄天台刘允叔）
汪莘（宋代）

残雪林塘春意浅。倚碧玉、阑干日晚。天涯五色明如翦。上有新蟾占断。

从别后、水遥山远。倩说与、天台刘阮。方壶只有梅花伴。不似桃花庭院。
嘲妙普偈
释持（宋代）

咄哉老性空，刚要馁鱼鳖。去不索性去，祇管向人说。
登吴山作
顾禧（宋代）

紫雁高飞晓雾浓，西风峭削玉芙蓉。
谁携谢朓惊人句，更上吴山第一峰。
次开祖使君韵兼呈端叔大夫圣域长老
晁补之（宋代）

神龙异凡马，头角要须敛。
峥嵘法云窟，跳出有家范。
金刚不吐焰，已落天魔胆。
一派感慈中，无波寒湛湛。
是波本非水，无以瓦砾点。
低枝竞听法，草木有情感。
作解受群邪，碔砆疑琬琰。
居然身出定，面目本来俨。
而我久尘劳，见之良内慊。
周侯老词句，太华耸而黯。
自说少苦心，修涂肆穷览。
李侯遗世事，不琢元无玷。
文采丽春葩，百牍交千椠。
顾惭土炭嗜，畏疾非羞俭。
望不见水端，譬河还少贬。
请佩伯阳言，吾非勇于敢。
次韵刘厚之久阴未雨
李廌（宋代）

欲和丰年几日霖，密云委地结繁阴。
莫疑造物收功晚，自是阳和著意深。
且具黄鸡倾白酒，更求青李与来禽。
扫除万古穷通想，付与南薰一弄琴。
初入雁山见双峰
许及之（宋代）

钟鼎山林昔罕兼，久污清贯大伤廉。移文谢客颜情厚，弹劾归伤喜属餍。

才下盘山为邑里，已排胜境入诗签。年来百虑消磨尽，只有双峰不退尖。
邳州八景 其六 沂水春澜
唐之淳（明代）

雪融冰泮发漪澜，望入河流杳霭间。杜若未生黄鸟起，夕阳犹在白鸥间。

声翻煖浪沉芳树，色漾晴岚灭远山。春服已成来禊祓，傍花随柳欲忘还。
赠萧君荫举孝廉公车北上
成鹫（清代）

老人独钓秋江水，水浅水深清见底。神鱼跃出蕊珠宫，无限鱼虾跳成市。

一声霹雳烧尾雷，钓鱼老翁倾两耳。借问神鱼何处来，借问雷从何处起。

桂岭秋光花正开，锦水月明珠出胎。美人昭质抚明镜，光辉映彻黄金台。

金台此日延国士，鹿鸣燕罢嘉宾来。闻风髣髴识名姓，东林旧社思宗雷。

旧社相过池上客，若祖若翁推巨擘。神交道合两忘年，觌面论心通语默。

我时搔首见二毛，即君总角方齐额。读书万卷笔有神，眼阔如箕心似发。

须臾鼓箧过横桥，终童早擅文章伯。念我神交祖与翁，负剑辟咡来从容。

老人谦让日三复，郎君执礼犹温恭。生平结交满天下，过眼一过如飞蓬。

快哉三世真相识，但恨不识河池公。河池事业在人口，宦成两袖归清风。

清白传家自今古，承先启后皆儒宗。文孙不忝曾与祖，烟楼撞破先登庸。

之子自无需富贵，时人未免先科第。我在鹅潭罢钓丝，注目青云起天际。

萧孝廉，莫濡滞。直到长安看杏花，前路正多难了事。
雁山
释如珙（宋代）

石龙滴滴鼻中水，二十名泉类莫齐。
头白山翁贪漱齿，杖藜逐石过桥西。
归途览咏古迹并追记百泉游事八首 其八
李梦阳（明代）

袅袅丹崖倒碧松，悬泉一道挂飞龙。闲磨石镜惊山鸟，映出青天对雪峰。
龙多山次冯使君韵
白丙（宋代）

今日相逢慰别颜，获参后乘访龙山。
古仙已去灵踪在，杖屦寻幽喜共攀。
送乔民瞻赴官闽中
周紫芝（宋代）

我昔游梁走千里，回望江南隔江水。是时公作桐汭官，不复东来问行李。

人言左史有重客，玉面青衫气豪伟。酒催红蜡诗欲成，月堕秋江客方起。

我从京洛尘中来，哦君新篇眼如洗。溅血惊魂二十年，长梦清樽奉簪履。

相逢吴会不相识，昔年强健今如此。如公自是台阁人，老困一官何乃尔。

只今尚作入幕宾，无事不令公怒喜。丈夫要当列鼎食，何止忍饥分斗米。

且须拄颊望闽山，饱看麦秋丹荔子。
戒饮三诗
陈造（宋代）

毒痡痛受辛，斩刈憎暴秦。
杜康与仪狄，贼物其罪均。
商毒烈火炎，岐镐方阳春。
秦暴虓虎搏，欧粤无颦呻。
二子起酒祸，古今同湛身。
计实乃鸩葛，适口良甘醇。
文锦覆深阱，病媒鬼之邻。
劋杀不遗迹，辛政犹为仁。
今子知所戒，浮俗岂其伦。
生世千金躯，况复富席珍。
题施山人野居
白居易（唐代）

得道应无著，谋生亦不妨。春泥秧稻暖，夜火焙茶香。

水巷风尘少，松斋日月长。高闲真是贵，何处觅侯王。
晓雨
蒋山卿（明代）

卧听春园雨，虚帏寒气侵。
闲愁亦底事，只觉扰余心。
杨柳交黄鸟，池塘遍绿阴。
兴来思蚤起，回步一相寻。
送從律之关中
释希昼（宋代）

西游无旧识，何处寄吟身。
客路秦关暮，乡心海树春。
河涛行不尽，岳翠望空新。
早晚回孤锡，东浮结近邻。
题圣龙泉时方避贼山中
周紫芝（宋代）

泉声来自古龙湫，山底惊雷万壑秋。溅雹打窗空破梦，飞流无尽不湔愁。
清晖亭
李覯（宋代）

池亭何处占清晖，只有晖江更向西。
山上白云如有雪，水中明月似无泥。
郊原不改春来秀，径路终忧客到迷。
沈约东阳曾入咏，使君才调好留题。
四月二十八日感作示同年叶金胪二章 其二
姚燮（清代）

有花与君赏，有酒斟酌之。罗衣何瑟瑟，春风窅来吹。

晚色入平陌，烟草弄其姿。平荡但空绿，安辨垂杨枝？

皇天养群物，祥瀣无偏滋。未闻千尺柯，下与井黾期。

鞭雷走六合，狡虎难为奇。大海可习战，安用昆明池？

止当万仞立，去当寥廓飞。鸾凤有羽毛，顾影毋相疑。
杏花
武衍（宋代）

柳店春风酒旆斜，紫绡团萼数枝花。
香肌元是多丰腻，错把红梅看作他。
成名后献恩门
曹邺（唐代）

为物稍有香，心遭蠹虫啮。平人登太行，万万车轮折。

一辞桂岭登，九泣东门月。年年孟春时，看花不如雪。

僻居城南隅，颜子须泣血。沉埋若九泉，谁肯开口说。

辛勤学机杼，坐对秋灯灭。织锦花不常，见之尽云拙。

自怜孤生竹，出土便有节。每听浮竞言，喉中似无舌。

忽然风雷至，惊起池中物。拔上青云巅，轻如一毫发。

珑珑金锁甲，稍稍城乌绝。名字如鸟飞，数日便到越。

幽兰生虽晚，幽香亦难歇。何以保此身，终身事无缺。
菖蒲田
释元肇（宋代）

一从神武挂冠缨，便入千峰适性情。已向耆英逃姓字，肯因杨柳作歌行。

石田水冷菖蒲节，茅屋云深薜荔荣。白发山僧知此意，时时来听野泉声。
龙蛇歌
佚名（先秦）

有龙于飞。
周遍天下。

五蛇从之。
为之承辅。

龙返其乡。
得其处所。

四蛇从之。
得其雨露。

一蛇羞之。
槁死于中野。
恨从军
于濆（唐代）

不嫁白衫儿，爱君新紫衣。早知遽相别，何用假光辉。

已闻都万骑，又道出重围。一轴金装字，致君终不归。
观搊筝
王湾（唐代）

虚室有秦筝，筝新月复清。
弦多弄委曲，柱促语分明。
晓怨凝繁手，春娇入曼声。
近来唯此乐，传得美人情。
送张翚下第归江东
萧颖士（唐代）

俱飞仍失路，彩服迩清波。地积东南美，朝遗甲乙科。

客愁千里别，春色五湖多。明日旧山去，其如相望何。
送恭叔赴海门尉端叔约同过湘西酌别四首
赵蕃（宋代）

寓舍我至晚，官期君已催。
犹当载酒别，共作访山来。
雪谷看题字，风雩话昔开。
乐山并乐水，随处一裴回。
用从军古云乐为韵贺杨觉甫干
李曾伯（宋代）

明君切西雇，元帅作中军。
宾客湖南上，人才冀北群。
三鱣存绛帐，一鹗在青云。
磊磊轩天地，诗书有隽动。
临江仙 此辛酉岁暮同寐叟作，叟目为调高意远者也。稿佚不复省，慈护世讲检叟遗箧得之
朱祖谋（清代）

留与眼前资痛饮，不须遣尽閒愁。徘徊明月在高楼。

挥觞疑有待，吹笛未宜休。

人事音书寥寂久，梦来跃马神州。中宵揽涕不能收。

有情歌小海，无女睇高丘。
浪淘沙 岁俭偶感
瘦鸾（清代）

袖薄那禁寒。羞与郎言。早拚卖却砚池田。辛苦天寒萝屋底，又遇荒年。

绣帖未曾完。针线抛残。娇儿啼饭忒心酸。一盏瓦灯篱落外，废尽秋眠。
玉楼春 其一
毛幵（宋代）

日长澹澹光风转。小尾黄蜂随早燕。行寻香径不逢人，惟有落红千万片。

酒成憔悴花成怨。闲杀羽觞难会面。可堪春事已无多，新笋遮墙苔满院。
赠伯永
周孚（宋代）

不作马前拜，肯为牛下歌。穷途食檗易，荒岁啖瓜多。

士固难推挽，渠仍不揣摩。黄禾起羸马，叹息奈君何。
次韵郑省仓见寄
方岳（宋代）

老年梦不到歌姝，一笑离尊孰与娱。
岁事沈沈江上月，时情与与水中凫。
路贫如此谁来往。山意於人定有无。
牢落不堪持说似，诗成时一寄奚奴。
哭陈兴宗先生三首
邓肃（宋代）

森森松竹锁春风，半掩柴门一径通。
独步水云情似鹤，对人谈径气如虹。
诗书当日三冬富，光燄他时万丈雄。
忽驭冷风径归去，长庚依旧耿秋空。
大名元复初郎中携示感遇五言八章次韵并陈东平曹子贞编修蓟丘曹克明 其四
戴表元（宋代）

流光如急水，一去难复再。归来坐虚室，始觉身安泰。
忆江南·春去也
刘禹锡（唐代）

春去也，多谢洛城人。弱柳从风疑举袂，丛兰裛露似沾巾。独坐疑含嚬。

春去也，共惜艳阳年。犹有桃花流水上，无辞竹叶醉尊前。惟待见青天。
《庚申和李峙青感世八首》 其八
陈虔安（清代）

东南浩劫总成灰，愁锁夔关杀运来。誓逐黔军归故土，只缘蜀地产英才。

穷民满地寒如雪，战鼓惊天猛似雷。引领诸军齐解甲，九霄云汉赋招回。
九月初五日
方回（元代）

暮雨萧萧鼓角风，草枯木落雁横空。每逢九日不胜感，垂近七旬无奈穷。

螃蟹今年犹未有，茅柴我辈亦堪中。篱边瘦菊青如粟，已胜芙蓉万朵红。
谢石运干仲谋
徐积（宋代）

奉议清而温，义心无所遗。已能顾白须，更与吟清诗。

更与吟诗清奈何，樵翁一夜为吟哦。吟到四更月出后，床头看月忽成歌。
长孙皇后免冠图
郑元祐（元代）

贞观圣人还紫宫，按剑欲杀田舍翁。翁本帝仇今作辅，逆鳞易批难论功。

后闻君言心惨恻，自古君明则臣直。直臣脱若死无辜，贱妾一身亦奚惜？

免冠再拜明主前，阴扶红日行青天。他时拭目看陵树，不以大义亏其全。
平江守祷晴即应时近元夕矣寄呈五绝句 其三
仲并（宋代）

梅经多雨玉飘零，就有残枝困未醒。安得吴侬不歌舞，满畦扶起麦青青。
太白词
苏轼（宋代）

旌旗翻，疑有无。
日惨变，神在涂。
飞赤篆，诉阊阖。
走阴符，行羽檄，
万灵集兮。
木兰花慢（和师厚和司马文季虏中作）
朱敦儒（宋代）

指荣河峻岳，锁胡尘、几经秋。叹故苑花空，春游梦冷，万斛堆愁。簪缨散、关塞阻，恨难寻杏馆觅瓜畴。凄惨年来岁往，断鸿去燕悠悠。

拘幽。化碧海西头。剑履问谁收。但易水歌传，子山赋在，青史名留。吾曹镜中看取，且狂歌载酒古扬州。休把霜髯老眼，等闲清泪空流。
题宋子章效米元晖山水图
刘基（明代）

昔时米南宫，父子同画癖。油然烟两态，千里入盈尺。

近代宋尚书，笔意妙欲逼。置之凡格闻，新旧莫辨识。

应是前后身，神会造化迹。鸿濛迷日月，澒洞飞霹雳。

苍崖晦中断，天阙杳高隔。洪涛涨无倪，龙虎移窟宅。

农夫怨昏垫，樵牧绝行迹。破屋两三家，摇撼巳倾侧。

得非杜少陵，无乃陶彭泽。檐茅委泥泞，篱菊没狼籍。

空江乏舟楫，汗漫安所适。披图瞻青冥，惆怅至终夕。
邻相反行
薛逢（唐代）

东家有儿年十五，只向田园独辛苦。夜开沟水绕稻田，

晓叱耕牛垦塉土。西家有儿才弱龄，仪容清峭云鹤形。

涉书猎史无早暮，坐期朱紫如拾青。东家西家两相诮，

西儿笑东东又笑。西云养志与荣名，彼此相非不同调。

东家自云虽苦辛，躬耕早暮及所亲。男舂女爨二十载，

堂上未为衰老人。朝机暮织还充体，馀者到兄还及弟。

春秋伏腊长在家，不许妻奴暂违礼。尔今二十方读书，

十年取第三十馀。往来途路长离别，几人便得升公车。

纵令得官身须老，衔恤终天向谁道？百年骨肉归下泉，

万里枌榆长秋草。我今躬耕奉所天，耘锄刈获当少年。

面上笑添今日喜，肩头薪续厨中烟。纵使此身头雪白，

又有儿孙还稼穑。家藏一卷古孝经，世世相传皆得力。

为报西家知不知，何须谩笑东家儿。生前不得供甘滑，

殁后扬名徒尔为。
和梅花百咏诗 其五十五 粉梅
王夫之（明代）

从捐螺黛洗鸦黄，金母熏成姹女妆。色坏为铅难似此，凌风九转更欺霜。
登滕王阁
佘翔（明代）

高阁秋逾迥，寒潭影自深。君王不可见，过客一登临。

车骑风烟散，笙歌栋宇沉。捲帘看暮雨，依旧洒城阴。
偈颂一百零二首
释绍昙（宋代）

肥马碌碌，瘦马碌碌。
医得眼前疮，剜却心头肉。
朝不足，莫不足，
六六依然三十六。云门见睦州，
良遂参麻谷。
竹林七贤
林希逸（宋代）

赏静偏怜竹，宜人况有林。七贤同远趣，千载有遗音。

避俗来深处，披衣卧绿阴。玉人三四辈，风箨短长吟。

翠入刘伶酒，声随叔夜琴。溪干唐六逸，先后许论心。
郡斋戏句
晁说之（宋代）

杂号将军人所薄，东宫赞善自曾嘲。
如何今日余为守，黄独白床夸大庖。
和食蕨三首
廖行之（宋代）

根荄蔓衍布山巅，一夕春雷引怒拳。
足我穷中八珍味，竹萌木耳更求旃。
送汤生茂才归宛陵
吴克恭（元代）

春舟度鹤觜，晨鼓发龙湾。软语劳相接，幽期任独还。

风清建业渚，云白敬亭山。自有府公荐，惭无游子颜。
初春
陆游（宋代）

漠漠春寒罢对棋，霏霏春雨却催诗。
梅花一树映疏竹，茅屋三间围短篱。
醉倒幸无官长骂，出游自有老人期。
年光满眼吾何憾，又近吴蚕浴种时。
初夏即事
吕本中（宋代）

歌呼连墙亦任渠，移门宾从又何如。晴阶仰日卧红药，野水趁船跳白鱼。

多病且参箍桶话，得闲时近养生书。平生不尽幽居兴，付与长江拯钓车。
卢山五咏 障日峰（其状类峨眉，但小耳。）
苏轼（宋代）

长安自不远，蜀客苦思归。
莫教名障日，唤作小峨眉。
送谢太守平江省亲回武林就送鹅酒之贶
成廷圭（元代）

五马既秣车载脂，上堂欲别还迟迟。拜家已得阿母喜，还郡即慰邦人思。

几年东阁旧倾盖，今日西湖谁赋诗。野翁惭无一字补，辄敢笼鹅临墨池。
闻桂香
张九成（宋代）

清晨未盥栉，桂香递秋风。
不知此花意，何为恼衰翁。
举头复何有，燕雁书晴空。
景物如此好，谁云吾道穷。
题邓弥之白香亭诗稿 其十六
许振祎（清代）

濡泪吟成纪实词，还如杜集有严诗。骑鲸天夺胡偏遽，扪虱谈深故可思。

一例文章憎命达，从来孝友是男儿。龙骧鹊起俱尘土，且读林宗第一碑。
酬和苏梦得运使
余靖（宋代）

选任逢明主，休嗟尚散郎。
远均天雨露，全抚越封疆。
早振连城价，尝陪照乘光。
宦途更险易，人事变炎凉。
遽喜輶轩至，同期远俗康。
交情重推致，民意乐舒长。
况有江山助，无怀节物伤。
罇前且欢醉，一别久相望。
郯城道上 其三
郑梁（清代）

病骨衰气血，瘦硬柴一把。晨征霜露寒，两脚痛如剐。

局蹐一舆霜，羡杀蓬门寡。鸡啼茅屋上，牛眠土墙下。

从容指行人，云是南来者。
号钱郎语
佚名（唐代）

前有沈宋，后有钱郎。